Diari Oficial de la Generalitat Valenciana


Sumari del DOGV 9951, del 04-10-2024 (2024/10936)

RESOLUCIÓ de 5 de setembre de 2024, per la qual es resol l’acord d’acció concertada amb l’entitat Fundació Amigó per a la residència socioeducativa Cabanyal per l’inici de les obres de caràcter integral que requerixen traslladar les persones menors d’edat que es troben arreplegades allí fins a la finalització d’estes.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9951

Data del DOGV
:   04-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10567

CVE
:   JIOV-F-7139-01753

Data del document
:   05-09-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

*Antecedents de fet*

I. Per la Resolució de 21 de juny de 2022 (DOGV 9371, 29.06.2022), de la Vicepresidència i Conselleria d’Igualtat i Polítiques Inclusives, es convoquen els acords d’acció concertada en matèria de servicis socials en els sectors d’atenció a persones amb diversitat funcional, infància i adolescència, a persones en situació o risc d’exclusió social pertanyents a col·lectius vulnerables i a persones majors dependents, per al període 2022-2026.

II. En data 11.11.2022 (DOGV 9469, 14.11.2022), mitjançant una resolució de la Vicepresidència i Conselleria de Polítiques Inclusives, es resol el procediment de selecció de sol·licituds per a acollir-se al règim d’acords d’acció concertada en matèria de servicis socials en el sector d’infància i adolescència per al període 2022-2026.

III. Que en data 18.11.2022 es va formalitzar el concert social de conformitat amb el nombre de places, el mòdul econòmic i l’import total que figurava en la resolució de la Vicepresidència i Conselleria d’Igualtat i Polítiques Inclusives de data 11.11.2022.

IV. Vist l’informe de necessitat de 24 d’agost de 2024 de la directora general de Família, Infància i Adolescència per a la concertació de places residencials del concert social 2022-2026 amb caràcter d’emergència, per l’imminent inici de les obres de caràcter integral que es duran a terme en la residència socioeducativa «Cabanyal», i a causa de la inexistència actual de recursos que permeten l’execució de la mesura judicial de convivència amb una altra persona, família o grup educatiu, es considera necessari reubicar-les en un espai a on es puguen atendre totes les seues necessitats de manera integral, i se sol·licita la concertació del servici fins a la finalització de les obres.

V. Vista la Resolució de data 20.08.2024 de la vicepresidenta i consellera de Servicis Socials, Igualtat i Vivenda, d’autorització d’emergència per a l’immoble situat en el carrer Mistral núm. 1 de Riba-roja de Túria (València) per a l’autorització d’este com a centre d’emergència i una capacitat assistencial de 24 places, per raó de les obres que es duran a terme en la residència socioeducativa «Cabanyal», situada en el carrer Francesc Eiximenis, núm. 50, de València, i que impliquen la reubicació temporal de les persones usuàries.

VI. Vist l’escrit de conformitat de data 13 d’agost de 2024 de Maria José Ridaura Costa, amb DNI \*\*\*0807\*\*, en qualitat de representant de la Fundació Amigó, amb NIF Y68030258, en el qual sol·licita i manifesta la seua total disposició per a la inclusió d’esta en el concert social vigent, amb la finalitat d’atendre este servici de residència socioeducativa «Cabanyal», ja que, per necessitats sobrevingudes, este ha de canviar d’ubicació a causa de les obres que es duran a terme en el seu emplaçament actual.

Davant de l’especificitat d’este procediment d’emergència, arreplegat en l’article 31.2 del Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per part d’entitats d’iniciativa social, s’ha considerat oportú procedir a l’obertura d’un nou expedient administratiu diferenciat. Atés que no es troba previst un mòdul de 24 places en la convocatòria plurianual, s’aplicarà per als càlculs del cost total de les noves places el mòdul establit en la convocatòria plurianual de 16 places de servici de centre educatiu per al compliment de mesures judicials de la tipologia de residència socioeducativa (217,24 €/plaça/dia).

VII. Que hi ha crèdit adequat i suficient amb càrrec al subprograma pressupostari 313I00, Gestió i organització del sistema, capítol IV, línia S1185, de la secció G0116 del pressupost de gastos de la Vicepresidència i Conselleria de Servicis Socials, Igualtat i Vivenda que arreplega la Llei de pressupostos de la Generalitat per a l’any 2024. La quantia corresponent a l’any 2025 estarà condicionada a l’existència de crèdit adequat i suficient en els corresponents exercicis pressupostaris.

VIII. En l’annex III de la Resolució de 21 de juny de 2022 es detallen les condicions per a la concertació en matèria de servicis socials en el sector d’infància i adolescència.

IX. D’acord amb el que establix l’article 7, «Requisits generals», de la Resolució de 21 de juny de 2022, de la Vicepresidència i Conselleria d’Igualtat i Polítiques Inclusives, per la qual es convoquen els acords d’acció concertada en matèria de servicis socials en els sectors d’atenció a persones amb diversitat funcional, infància i adolescència, a persones en situació o risc d’exclusió social pertanyents a col·lectius vulnerables i a persones majors dependents, per al període 2022-2026, s’ha rebut un informe de la Direcció Territorial de València amb data 22 d’agost de 2024 en què se certifica que l’entitat complix els requisits generals establits en este article per a poder accedir al règim de l’acció concertada. Així mateix, l’entitat ha acreditat comptar amb un certificat de qualitat del centre que és objecte de l’ampliació del concert.

Per tant, en vista de tot el que s’ha exposat, es proposa concertar amb este centre amb les dades següents:

Per tant, en vista dels informes elaborats tant per part de la Direcció Territorial de València com per part de la Direcció General de Família, Infància i Adolescència, l’entitat i les dades d’esta es detallen en el quadro següent:

|  |  |  |  |  |  |
| --- | --- | --- | --- | --- | --- |
| SERVICI DE CENTRE EDUCATIU PER AL COMPLIMENT DE MESURES JUDICIALS | | | | | |
| *Expedient* | *Entitat* | *NIF* | *Centre* | *Tipologia* | *Total places* |
| VALÈNCIA | | | | | |
| IARS/2024/1/46 | FUNDACIÓ AMIGÓ | X20575140 | CABANYAL | Residència socioeducativa | 24 |

  

Així mateix, el desglossament total per al finançament per les 24 places que es concerten en este centre, amb expedient administratiu IARS/2024/1/46, és el següent:

2024: Del 13 de setembre fins al 31 de desembre de 2024.................573.513,60 €

2025: De l’1 de gener fins al 31 de desembre de 2025....................1.903.022,40 €

Quant a la data d’efectes de places a concertar, d’acord amb el que disposa l’article 16.1 a) i b) de la Resolució de convocatòria (contingut de la resolució en relació amb les places i els servicis concertats), els efectes econòmics del concert seran a partir del 13 de setembre de 2024 i fins al 31 de desembre de 2025, dates que consten en esta resolució de concessió i en el document de formalització del concert.

*Fonaments de dret*

Primer. Correspon a la persona que ocupe el lloc de la Direcció General de Gestió i Organització del Sistema, la nova denominació de la qual després de l’aprovació del Decret 132/2023, de 10 d’agost de 2023, del Consell (DOGV 9661, 14.08.2023), d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, és la de Direcció General de Gestió del Sistema Sociosanitari i de l’Institut de Formació, Investigació i Qualitat dels Servicis Socials segons el que disposa l’article 19, el nomenament de la qual el determina el Decret 117/2023, de 28 de juliol, del Consell (DOGV 9650, 28.07.2023), per delegació de la persona titular de la Conselleria i, tenint en compte les disponibilitats pressupostàries existents, i la Resolució de 21 de juny de 2022 (DOGV 9371, 29.06.2022), de la Vicepresidència i Conselleria d’Igualtat i Polítiques Inclusives, per la qual es convoquen els acords d’acció concertada en matèria de servicis socials en el sector d’infància i adolescència per al període 2022-2026 de conformitat amb l’article 15.

Segon. L’article 87 de la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, establix l’acció concertada com a forma de provisió de les prestacions del Sistema Públic Valencià de Servicis Socials, i aclarix que els acords d’acció concertada són instruments organitzatius de naturalesa no contractual per mitjà dels quals les administracions competents podran organitzar la prestació de servicis socials per entitats d’iniciativa social el finançament, l’accés i el control dels quals siguen de la seua competència, i s’ajustaran al procediment i als requisits que preveu esta llei i la normativa sectorial que siga aplicable.

Tercer. Segons el Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social, s’aprova el reglament que regula els requisits, el procediment, el contingut i les condicions bàsiques per a la implantació, l’execució i el desenrotllament dels acords d’acció concertada.

Quart. D’acord amb el que es disposa en la disposició addicional dotzena del Decret 59/2019, de 12 d’abril, del Consell, en la qual s’establix que: «Mitjançant una resolució de la persona titular de la conselleria amb competències en matèria de servicis socials, podran concedir-se excepcionalment autoritzacions de centres davant de situacions d’emergència social i postemergència, per raó d’obres o altres circumstàncies excepcionals, que impliquen la ubicació temporal de les persones usuàries, per un termini màxim de dos anys, prorrogable anualment si es justifica que persistixen les circumstàncies que van donar lloc a esta ubicació temporal, amb un informe favorable de l’oficina tècnica», es proposa la modificació de l’acord d’acció concertada amb l’entitat Fundació Amigó, amb NIF L23283724, per a la concertació del servici de 24 places de la residència «Cabanyal», de la tipologia residència socioeducativa.

Quint. D’acord amb el que disposa el Decret 181/2017, de 17 de novembre, del Consell, pel qual es desenrotlla l’acció concertada per a la prestació de servicis socials en l’àmbit de la Comunitat Valenciana per entitats d’iniciativa social, en l’article 31: «2.Quan siga necessari proporcionar un servici d’estada temporal de persones que es troben en una situació de necessitat especial o vulnerabilitat acreditada, o estiguen tutelades per l’Administració i no estiga inclosa la seua atenció en un acord d’acció concertada en vigor, podrà proporcionar el servici una entitat acreditada i concertada, que ja estiga dins del Sistema Públic Valencià de Servicis Socials, i assumirà l’import de les places ocupades l’administració concertant, amb acord previ de les parts».

Sext. El procediment de concertació s’ha dut a terme tenint en compte el que establix l’article 31.2, esmentat abans, de conformitat amb les condicions generals que s’establixen en la convocatòria dels acords d’acció concertada en matèria de servicis socials en el sector d’infància i adolescència i el que s’establix (DOGV 9371, 29.06.2022).

Sèptim. El contingut de la resolució en relació amb les places i els servicis concertats es regula en l’article 16 de la resolució de la convocatòria, per la qual cosa cal determinar: la data d’efecte per al nou finançament de les noves places concertades, l’import d’este finançament en funció del nombre de places concertades, el mòdul econòmic aplicable i el nombre de dies de prestació del servici.

Octau. La Resolució de 21 de juny de 2022 (DOGV 9371, 29.06.2022), de la Vicepresidència i Conselleria d’Igualtat i Polítiques Inclusives, per la qual es convoquen els acords d’acció concertada en matèria de servicis socials en el sector d’infància i adolescència, establix en l’article 36 la modificació dels concerts, de conformitat amb el que disposen els articles 31 i 32 del Decret 181/2017, amb les modificacions introduïdes pel Decret 188/2021, de 26 de novembre, del Consell.

I per tot això, d’acord amb el que disposa l’article 18 del Decret 181/2017, de 17 de novembre, del Consell,

RESOLC

Aprovar l’acord d’acció concertada amb l’entitat Fundació Amigó per a la residència «Cabanyal», centre socioeducatiu, per al compliment de mesures judicials de la tipologia residència socioeducativa, amb 24 places concertades i amb un nou expedient administratiu IARS/2024/1/46 en l’emplaçament a què es fa referència en l’antecedent de fet V.

L’aprovació de la concessió del concert social per al període del 13 de setembre de 2024 fins al 31 de desembre de 2025, per un import global de 2.476.536,00 €, s’efectua amb càrrec al crèdit consignat en el subprograma pressupostari 313I00, Gestió i organització del sistema, capítol IV, línia S1185, «Acció concertada: gestió de polítiques d’infància i adolescència», de la secció G0116 del pressupost de gastos de la Vicepresidència i Conselleria de Servicis Socials, Igualtat i Vivenda, arreplegat en la Llei de pressupostos de la Generalitat per a l’any 2024. La quantia corresponent a l’any 2025 estarà condicionada a l’existència de crèdit adequat i suficient en l’exercici pressupostari corresponent.

La concertació del servici i les places aprovades per esta resolució queden subjectes a la subscripció del document administratiu de formalització de concert social, d’acord amb el que establix l’article 18 de l’annex I de la resolució de convocatòria.

Contra esta resolució, que posa fi a la via administrativa, les persones interessades poden interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la notificació, de conformitat amb el que preveu l’article 46.1 de la Llei 29/1998, de 13 de juliol, reguladora de la jurisdicció contenciosa administrativa.

Així mateix, poden interposar potestativament un recurs de reposició, prèviament al recurs contenciós administratiu, davant de l’òrgan que haja dictat l’acte, en el termini d’un mes comptat des de l’endemà de la notificació, segons el que disposen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o qualsevol altre recurs que consideren convenient per a la defensa dels seus interessos.

  

València, 5 de setembre de 2024

(p. d. Resolució 21.06.2022; DOGV 9371, 29.06.2022)

José Vicente Anaya Roig

Director general del Sistema Sociosanitari i de l'Institut Valencià de Formació, Investigació i Qualitat dels Servicis Socials